Swanger vrou en kollega saam verkrag in HazyviewSkaars vier dae nadat ŉ groep skoolkinders van Centurion tydens ŉ skoolkamp in Hazyview in Mpumalanga beroof is, is ŉ swanger vrou van Pretoria en haar kollega daar verkrag. Kolonel Leonard Hlathi, ŉ provinsiale woordvoerder van die polisie, het Maandag aan Maroela Media gesê die twee vroue, onderskeidelik 32 en 23 jaar oud, is Sondagoggend omstreeks 03:00 deur twee rowers in die Tatenda-gastehuis, waar hulle tuisgegaan het, oorval. Die twee vroue was op ŉ sakebesoek in die omgewing en het ŉ kamer gedeel. “Die aanvallers, waarvan een gewapen was, het deur ŉ glasdeur toegang tot hul kamer bekom. Hulle het die twee vrouens met ŉ vuurwapen aangehou en hulle van hul selfone en juweliersware beroof, waarna die vroue deur een van die mans verkrag is,” het Hlathi gesê. Die 32-jarige vrou is hoog swanger. Niemand is nog in verband met die voorval in hegtenis geneem nie. Die polisie ondersoek die saak. Hlathi versoek dat enigiemand wat meer inligting oor die saak het, met kapt. Albert Mansini by 082 449 0231 in verbinding sal tree. Lees ook: Kinders tydens skoolkamp in Hazyview beroof